《百字令·立秋后二日观雨》
清代·杨葆光

新凉招得，正残暑未退，恼人情意。顷刻沧云分日色，隐隐娇雷声细。

横卷银涛，珠跳玉泻，急点随风驶。檐头奔溜，白龙随处飞起。

还看碧罨长林，蓝拖新涨，浑是秋滋味。欲到山头高处望，回首同侪能几。

袖翠添凉，扇罗罢飏，晴亦为佳耳。思量今夜，一弯眉月天际。

作者简介：（1830—1912）江苏娄县人，字古酝，号苏盦，又号红豆词人。诸生。同治间，居保定莲池书院，与修《畿辅通志》。光绪间官浙江景宁知县。骈散文诗词均有名。有《苏盦集》。